Offentliggørelse af enhedsdokument med ændringer som følge af en ansøgning om godkendelse af en mindre ændring i overensstemmelse med artikel 53, stk. 2, andet afsnit, i forordning (EU) nr. 1151/2012

(2018/C 466/14)

Kommissionen har godkendt denne ansøgning om en mindre ændring i overensstemmelse med artikel 6, stk. 2, tredje afsnit, i Kommissionens delegerede forordning (EU) nr. 664/2014 (1).

Ansøgningen om godkendelse af denne mindre ændring offentliggøres i Kommissionens DOOR-database.

ENHEDSDOKUMENT

»SIDRA DE ASTURIAS«/»SIDRA D’ASTURIES«

EU-nr.: PDO-ES-0260-AM01 — 31.10.2017

BOB ( X ) BGB ( )

1. Betegnelse(r)

»Sidra de Asturias«/»Sidra d’Asturies«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Kategori 1.8 — Andre produkter i bilag I til traktaten (krydderier m.m.)

3.2. Beskrivelse af produktet med betegnelsen i punkt 1

Den beskyttede oprindelsesbetegnelse »Sidra de Asturias« omfatter følgende produkter:

— »Sidra« (cider): en drik, der fremstilles ved hel eller delvis alkoholisk gæring af friske æbler eller most heraf. Alkoholindholdet er mindst på 5 volumenprocent. Cider med betegnelsen »Seca« (tør cider) har et sukkerindhold på under 30 g/l; »Semiseca« (halvtør cider) har et sukkerindhold på mellem 30 og 50 g/l, og »Dulce« (sød cider) har et sukkerindhold på mere end 50 g/l med en øvre grænse på 80 g/l. I organoleptisk henseende udmærker cideren sig ved en frisk smag, som kan være tør, halvtør eller sød; cideren er letperlende og har et fint skum, som skyldes tilsætning af kulsyre hidrørende fra ciderens egen gæringsproces. Aromaen er »ren« og velafbalanceret med nuancer af friske æbler og æblemarmelade. Cideren er klar og skinnende i forskellige gule nuancer.

— »Sidra natural« (naturcider): en drik, der fremstilles ved hel eller delvis gæring af friske æbler eller saft heraf, der er fremstillet på traditionel vis uden tilføjelse af sukker. Produktet indeholder kulsyre, som udelukkende hidrører fra den pågældende fremstillingsproces. Alkoholindholdet er mindst på 5 volumenprocent. Kendetegnende for »Sidra natural« er en frisk smag og en god balance mellem syrlighed og bitterhed, og den er ganske let mousserende. Aromaen er ren og frisk med sorts- og frugtnuancer og er desuden let syrlig. Cideren er klar og skinnende, og farveregisteret går fra gult til halmstråfarvet.

Tilladte praksisser

1. »Mosto«

a) Fremstilling af most ved presning af de godkendte cideræblesorter og blandinger heraf

b) Anvendelse af kulde og inaktive gasser til konservering af most

c) Filtrering og klaring med godkendte stoffer og pectinenzymer

d) Forbedring af most med godkendte stoffer

e) Koncentrering af de fremstillede moster ved presning af sorter, der er godkendt til sødning.

2. »Sidra«

a) Blanding af beskyttede cidere

b) Den særlige metode ved fremstilling, omstikning, klaring og filtrering

c) Anvendelse af kuldebehandling

d) Forbedring med godkendte stoffer

e) Anvendelse af inaktive gasser (nitrogen) til konservering af cideren

f) Gæring med udvalgte gærtyper

g) Tilsætning af kulsyre forud for aftapning. Denne kulsyre må kun hidrøre fra mostens gæring i den igangværende produktionsproces

h) Tilsætning af op til 80 g sukker pr. liter i form af en sukkeropløsning, naturmost eller koncentreret æblemost og maksimum en del likør til 10 dele basiscider.

3. »Sidra natural«

a) Blanding af beskyttede naturlige cidere

b) Traditionel metode ved presning, omstikning, klaring og filtrering

c) Anvendelse af kuldebehandling

d) Forbedring med godkendte stoffer

e) Anvendelse af inaktive gasser (nitrogen) til konservering af cideren

f) Gæring med udvalgte gærtyper

Forbudt praksis

1. »Mosto«

a) Enhver ændring af æblemostens naturlige sukkerindhold

b) Enhver sammenblanding af most med koncentreret most

c) Kunstig aromatisering af most

d) Pasteurisering.

2. »Sidra«

a) Kunstig forøgelse af den naturlige alkoholgrad

b) Forbedring og/eller tilsætning af ikke-godkendte produkter

c) Tilsætning af vand i enhver produktionsfase

d) Tilsætning af vin, gærede frugtprodukter og/eller alkohol af enhver art

e) Anvendelse af kunstige sødestoffer og dextrin.

f) Anvendelse af farvestoffer bortset fra karamel

g) Anvendelse af ester, aromastoffer og lignende stoffer af enhver art eller oprindelse

h) Pasteurisering

i) Tilsætning af kulsyre, der ikke hidrører fra den pågældende igangværende produktion.

3. »Sidra natural«

a) Jf. punkt 2

b) Tilsætning af kulsyre af enhver oprindelse

c) Anvendelse af sukker af enhver art.

»Sidra natural« har følgende fysiske og kemiske egenskaber:

Indhold af flygtig syre: < 2,0 g/l eddikesyre. Alkoholindhold: > 5 % (v/v). Svovldioxid i alt: < 150 mg/L. Kulsyretryk i flaske (20 °C): > 0,5 atm.

»Sidra« har følgende fysiske og kemiske egenskaber:

Indhold af flygtig syre: < 2,0 g/l eddikesyre. Alkoholindhold: > 5 % (v/v). Svovldioxid i alt: < 200 mg/L. Kulsyretryk i flaske (20 °C): > 3 atm.

3.3. »Foder (kun for produkter af animalsk oprindelse) og råvarer (kun for forarbejdede produkter)«

Både »Sidra« (cider) og »Sidra natural« (naturcider) fremstilles af æblecidersorter, som traditionelt dyrkes i produktionsområdet.

På baggrund af deres syrlige smag og koncentration af phenolforbindelser klassificeres de godkendte sorter i ni teknologiske kategorier: søde, søde til bitre, bitre, halvsyrlige, halvsyrlige til bitter, bitre til halvsyrlige, syrlige, syrlige til bitre og bitre til syrlige.

Teknologisk klassificering

Syrlig:

Blanquina, Limón Montés, Teórica, San Roqueña, Raxao, Fuentes, Xuanina, Regona, Prieta, Collaos, Josefa, Carrandona, Raxila Ácida, Collaina, Raxina Marelo, Perurico Precoz, Perurico, Raxona Ácida, Raxina Ácida, Arbeya, Reineta Caravia, Durón Encarnado, Fresnosa, Peñarudes, Perracabiella, Reineta Encarnada, Repinaldo de Hueso, San Justo og Sucu

Syrlig til bitter:

Beldredo, Picón, Madiedo, Martina og Montoto

Bitter:

Clara, Amariega og Cladurina

Bitter til syrlig:

Meana, Lin, Cladurina Amargoácida og Rosadona

Bitter til halvsyrlig:

Durcolorá og Colorá Amarga

Halvsyrlig:

Solarina, De la Riega, Carrió, Perico, Perezosa, Durona de Tresali, Panquerina, Raxila Rayada, Antonona, Chata Encarnada, Durón d’Arroes, Maria Elena, Mariñana, Miyeres, Repinaldo Caravia, Reineta Pinta og Celso.

Halvsyrlig til bitter:

Montes de Llamera og Corchu

Sød

Ernestina, Verdialona, Raxila Dulce, Raxina Dulce, Raxona Dulce, Chata Blanca, Cristalina, Dura, Montés de Flor, Paraguas og Verdosa.

Sød til bitter:

Coloradona, Raxina Amarga og Raxarega.

3.4. Specifikke trin i produktionen, som skal finde sted i det identificerede geografiske område

Til fremstillingen af produkterne (både »Sidra natural« og »Sidra«) med den beskyttede oprindelsesbetegnelse »Sidra de Asturias/Sidra d'Asturies« anvendes de æblesorter, der er tilladt i henhold til lovgivningen, og som stammer fra de parceller, der er opført i kontrolinstansens registre. De høstes på arealer, der er opført i kontrolinstansens registre, og selve fremstillingen finder sted i ligeledes registrerede virksomheder beliggende i produktionsområdet. Virksomhederne underkastes produktionskontroller vedrørende: sorter, dyrkningsteknikker, råvarer, presning, forarbejdningsproces, aftapning og mærkning i overensstemmelse med kontrolinstansens kvalitetsmanual.

Ved fremstillingen af »Sidra« kontrolleres det navnlig, at den kulsyre, der tilsættes, udelukkende stammer fra den pågældende produktionsproces, dvs. at den er udviklet i forbindelse med mostens gæring og herefter opsamlet, renset, komprimeret, filtreret og oplagret og siden tilsat cideren igen ved aftapningen. Kontrollen med hele denne proces er fastsat i kontrolinstansens kvalitetsmanual, som beskriver analysemetoden til påvisning af kulsyre gennem bestemmelse af stabile lette isotoper og forholdet C13/C12, som gør det muligt at fastslå den tilsatte kulsyres oprindelse.

Certificeringen omfatter kontrol på stedet, dokumentkontrol og udtagning af produktstikprøver. Den cider, der certificeres, kan mærkes med kontrolinstansens logo og »Denominación de Origen Protegida Sidra de Asturias«, og emballagen forsynes med en nummereret kontroletiket, der udstedes af kontrolinstansen.

Forarbejdningsfaserne omfatter vask og formaling af æblerne. Naturmosten fremstilles ved presning, gæring, omstikning, klaring, filtrering med tilladte produkter og materialer og endelig aftapning.

Med hensyn til »Sidra« kan der tilsættes CO2 hidrørende fra den pågældende produktionsproces i overensstemmelse med de regler, der er fastsat i nærværende dokument, varespecifikationen og kvalitetsmanualen.

3.5. Særlige regler for udskæring, rivning, emballering osv. af det produkt, som den registrerede betegnelse henviser til

For at værne om ryet for oprindelsesbetegnelsen »Sidra de Asturias« aftappes den i det nævnte afgrænsede område. Herved sikres det, at produktet er autentisk, og at kvaliteten og egenskaberne opretholdes, og ansvaret herfor påhviler den kontrolinstans (Consejo Regulador), der er nedsat for den beskyttede oprindelsesbetegnelse.

Gennem kontrollen med cideren og dennes sporbarhed undgår man, at der sker sammenblanding med cider fra andre områder. Den kontrol, der foretages i området, er omhyggelig og systematisk.

Den foretages af kontrolinstansen på grundlag af et dybtgående kendskab til produktet. Det er tilladt at tilsætte kulsyre, som hidrører fra den pågældende produktionsproces, hvis det foregår i egnede anlæg i tilknytning til aftapningen. Det ville være uhensigtsmæssigt at transportere cideren til andre anlæg med henblik på en sådan tilsætning og ligeledes frembyde en risiko for svindel med produktet.

3.6. Særlige regler for mærkning af det produkt, som den registrerede betegnelse henviser til

Hvad angår mærkning af ciderne og med henblik på at undgå vildledning af forbrugerne, gælder bekendtgørelsen »Orden de 1er de Agosto de 1979«, som omhandler cider og andre drikke fremstillet af æbler. Ifølge artikel 17 heri er det bl.a. obligatorisk at anvende betegnelserne »Sidra« eller »Sidra natural« på de pågældende produkter.

På etiketter og kontroletiketter for de aftappede cidere skal der være en tydelig angivelse af oprindelsesbetegnelsen »Sidra de Asturias« og de oplysninger, der kræves iht. den gældende lovgivning.

Forbrugeren kan tydeligt skelne mellem cidertyperne takket være forskellige emballagelukninger. Eftersom trykket i flaskerne med »Sidra« er på over tre atmosfærer, anvendes der en særlig prop, og glasset er også af en anden type. Eftersom trykket i flaskerne med »Sidra« er på over tre atmosfærer, anvendes der en særlig prop, og glasset er også af en anden type.

De beskyttede cidere, som opfylder kravene i den godkendte forordning, skal alle være mærket med »Sidra de Asturias«. Ifølge de generelle bestemmelser om mærkning og præsentation af levnedsmidler er det desuden som nævnt obligatorisk at anvende betegnelserne »Sidra« eller »Sidra natural« i overensstemmelse med det pågældende produkt.

Al emballage med BOB-beskyttet cider forsynes med en nummereret kontroletiket, der udstedes af kontrolinstansen.

4. Præcis afgrænsning af det geografiske område

Produktionsområdet for æblerne og fremstillingen af den cider, der er omfattet af den beskyttede oprindelsesbetegnelse »Sidra de Asturias«, udgøres af den selvstyrende region Asturien — en nordspansk region, der omfatter i alt 78 kommuner (concejos): Allande, Aller, Amieva, Avilés, Belmonte de Miranda, Bimenes, Boal, Cabrales, Cabranes, Candamo, Cangas de Narcea, Cangas de Onís, Caravia, Carreño, Caso, Castrillón, Castropol, Coaña, Colunga, Corvera, Cudillero, Degaña, El Franco, Gijón, Gozón, Grado, Grandas de Salime, Ibias, Illano, Illas, Langreo, Las Regueras, Laviana, Lena, Llanera, Llanes, Mieres, Morcín, Muros de Nalón, Nava, Navia, Noreña, Onís, Oviedo, Parres, Peñamellera Alta, Peñamellera Baja, Pesoz, Piloña, Ponga, Pravia, Proaza, Quirós, Ribadedeva, Ribadesella, Ribera de Arriba, Riosa, Salas, San Martín de Oscos, San Martín del Rey Aurelio, Santirso de Abres, Santa Eulalia de Oscos, Santo Adriano, Sariego, Siero, Sobrescobio, Somiedo, Soto del Barco, Tapia de Casariego, Taramundi, Teverga, Tineo, Valdés, Vegadeo, Villanueva de Oscos, Villaviciosa, Villayón, Yernes og Tameza.

Det afgrænsede geografiske område er på 10 560 km2, men Asturien er en af de mest bjergrige regioner i Europa, og det begrænser i høj grad det område, der kan anvendes til æbleavl. Æbletræerne finder man i små dale og på skråninger i hele det afgrænsede område (de nævnte 78 kommuner).

Jordbundsforholdene og de øvrige produktionsfaktorer i Asturien gør, at landbrugsejendommene er fordelt på alle de nævnte kommuner. Landbobefolkningerne er små og spredte, og det samme gør sig gældende for jordparcellerne.

Den traditionelle avl af cideræbler i Asturien er ekstensiv, og de pågældende produktionsarealer anvendes til både æbleavl og græsning. På grund af ejendommenes ringe størrelse i Asturien ser man her typisk en blandet drift med animalsk produktion og produktion af cideræbler. Herigennem diversificerer familielandbrugene deres indtægter. Desuden medvirker disse aktiviteter også til at bremse affolkningen af landdistrikterne og til at sætte gang i pleje og bevarelse af det omgivende miljø, hvilket skaber gunstige betingelser for at fastholde befolkningen i landdistrikterne.

På de mange små landejendomme, hvor der avles æbler til cider, havde man tidligere typisk også egne mosterier til fremstilling af cider til familiernes brug. Denne situation har ændret sig. Faciliteterne til presning er nu i højere grad koncentreret i nærheden af infrastrukturer og servicefaciliteter, og hele fremstillingsprocessen er blevet mere industrialiseret.

5. Tilknytning til det geografiske område

Historisk:

Asturien er Spaniens førende ciderproducerende region, som tegner sig for 80 % af landets produktion. Som det fremgår af skriftlige kilder fra geografen Strabo, der stammer fra 60 f. Kr., er cideræblers dyrkningsmetoder og fremstilling af cider dybt forankret i regionens historie.

Naturlig:

Gennem århundrederne har de asturiske landmænd gradvist valgt de mest produktive sorter, der passer bedst til lokalområdet, og som giver de bedste cideræbler ved hjælp af træer dyrket af frø (uden brug af podning). Sortens forskellige egenskaber (sød, sød til bitter, bitter, halvsyrlig, halvsyrlig til bitter, bitter til halvsyrlig, syrlig, syrlig til bitter og bitter til syrlige) og de følgende blandinger af disse kategorier giver de asturiske cidere deres unikke halvsyrlige aroma.

At den beskyttede betegnelse omfatter to typer produkter (»Sidra natural«»Sidra«) beror på de spanske kvalitetsregler (ministeriel bekendtgørelse af 1. september 1979), hvori der skelnes mellem de to typer, som indebærer, at cider (til forskel fra naturcider) må fremstilles med tilsætning af exogen kulsyre, dvs. fra hvilken som helst kilde.

De to typer cider, der er omfattet af oprindelsesbetegnelsen, hidrører fra »Sidra natural«, hvor »Sidra« fremstilles ved tilsætning af kulsure, som er opbygget under gæringsprocessen (dvs. kun naturligt forekommende brus) og tilsætning af en mindre mængde sukkersirup. Råmaterialet, produktionsteknologien og de industrielle anlæg er stort set de samme, selv om »Sidra natural« historisk set går meget længere tilbage. »Sidra« med tilsat kuldioxid er først blevet udbredt i nyere tid som følge af den udvikling inden for forskning og teknologi, man har opnået i det nittende århundrede.

I Spanien har det geografiske navn »Asturien« historisk set været forbundet med ciderfremstilling og ciderdrikning, og regionen tegner sig nu for størstedelen af landets produktion.

Den menneskelige faktor:

Cider er den asturiske fødevare- og landbrugssektors tredje vigtigste produkt i forhold til omsætningen. »Sidra natural« produceres i traditionelle mosterier, og i Asturien er der nu 106 sådanne mosterier. Der er en stærk familietradition inden for ciderfremstillingen, og over 60 % af disse mosterier er gået i arv. Størstedelen drives som enkeltmandsvirksomheder, og kun 10 % af mosterierne er aktieselskaber eller selskaber med begrænset. Det asturiske marked repræsenterer 93 % af det samlede salg af »Sidra natural«. Ti virksomheder tegner sig for produktionen af »Sidra«, og de står for 61 % af sektorens samlede omsætning. Omkring 80 % af produktionen aftages på hjemmemarkedet, mens 13-14 % eksporteres, og de resterende 7 % forbruges i regionen Asturien.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://www.asturias.es/Asturias/descargas/PDF_TEMAS/Agricultura/Alimentaci%C3%B3n/sidra_de_asturias_modificado.pdf

(1) EUT L 179 af 19.6.2014, s. 17.